ቤተ ክህነት በንግድና በመኖሪያ ቤቶች ላይ ከእጥፍ በላይ ኪራይ መጨመሯ ነጋዴዎችንና ነዋሪዎችን አስቆጣ
የኢትዮጵያ ኦርቶዶክስ ተዋህዶ ቤተ ክርስቲያን ለንግድና ለመኖሪያ ባከራየቻቸው ሕንፃዎች ላይ፣ ከእጥፍ በላይ ወይም ከ120 ፐርሰንት በላይ ኪራይ በመጨመሯ፣ ነጋዴዎችና ነዋሪዎች ቅሬታቸውን እያሰሙ ነው፡፡ለካህናት፣ ለገዳማት፣ ለአብነት ትምህርት ቤቶች፣ ለጓለማውታንና ሌሎች የምታውለው ወጪ ከሕንፃዎቿ የምታገኘው ገቢ መሆኑን፣ የተጋነነ ጭማሪ አለመደረጉን የቤተ ክህነት ዋና ሥራ አስኪያጅ አቡነ ዴዎስቆሮስ ለሪፖርተር ተናግረዋል፡፡ፒያሳ፣ አራት ኪሎና በተለያዩ አካባቢዎች የቤተ ክህነትን ሕንፃ ተከራይተው በንግድ ላይ የሚገኙ ነጋዴዎች እንደተናገሩት፣ ቤተ ክህነት አድርጋዋለች ያሉት የኪራይ ጭማሪ አስደንጋጭ ነው፡፡ ጭማሪውን ማመን አቅቷቸው እስከ ቤተ ክህነት ጽሕፈት ቤት ድረስ ሄደው ለመጠየቅ ቢሞክሩም ማንም ሊያናግራቸው እንዳልቻለ፣ በአንድ ጊዜ ከመቶ ፐርሰንት በላይ መጨመር በቀጥታ አነጋገር ቤቱን ልቀቁልን ማለት ነው ብለዋል፡፡ አቶ ፈቃዱ ሰሎሞን የተባሉ ነጋዴ ለሪፖርተር እንደገለጹት፣ ለአንድ ክፍል የንግድ ቤት የሚከፍሉት ቫትን ጨምሮ 9,563 ብር ነበር፡፡ አሁን በተደረገባቸው ጭማሪ ኪራይ 20,500 ብር መድረሱን ተናግረዋል፡፡በአሁን ወቅት ያለው የንግድ እንቅስቃሴ እንኳን የቤት ኪራይ ሊያስጨምር ቀርቶ ከነበረውም ላይ የሚያስቀንስ መሆኑን የገለጹት ደግሞ ወ/ሮ መሠረት በቀለ የሚባሉ ፒያሳ በሚገኘው በአንደኛው የቤተ ክህነት ሕንፃ ላይ የሚነግዱ ናቸው፡፡ ወ/ሮ  መሠረት ከተሠሩ አምስት አሥርት ዓመታትንና ከዚያ በላይ ያስቆጠሩ ሕንፃዎቸ እንደ አዲስ ሕንፃ የኪራይ ዋጋቸው መሰቀሉ ግራ እንዳጋባቸው ገልጸው የበላይ ኃላፊዎች፣ የሃይማኖት መሪዎችና አባቶች ከመሆናቸው አንፃር የቤቶችና ሕንፃዎች አስተዳደርና ልማት ድርጅት በድንገት ተገቢ ያልሆነ ጭማሪ መደረጉን በመመልከት ሊያስተካክሉላቸው እንደሚገባ ጠይቀዋል፡፡ጠጠር ሕንፃ፣ ሺረጋ ሕንፃ፣ ልማት ሕንፃ፣ ጎንደር ሕንፃ፣ ዘውዲቱ ሕንፃ፣ ደብረ ጽጌ ሕንፃ፣ አራዳ፣ መንበረ መንግሥት፣ ሐረር ሀገረ ስብከት፣ ቤተ ዮርዳኖስ፣ ባንኮ ዲሮማ፣ ቁልቢ ገብርኤል (አፋር)፣ ጽርኀ ምኒልክ ሕንፃ፣ ቴዎፍሎስ ሕንፃ፣ ኮምቦልቻ ገዳም፣ አሰቦት  ገዳምና ሌሎችም ናቸው፡፡ በሁሉም ሕንፃዎች ላይ ለንግድና ለመኖሪያ የተከራዩ ጭማሪውን ተቃውመዋል፡፡ ጭማሪው የሚነግዱበትን ቦታና የንግድ ዓይነት ያላገናዘበ ከመሆኑም በተጨማሪ፣ እንደ ሃይማኖት ተቋማትና አባትነት ተገቢ ያልሆነ ድርጊት መፈጸሙ እንዳስከፋቸው ተናግረዋል፡፡ መንግሥትም ሆነ የግል ባለሀብቶች እንደዚህ ያለ ከፍተኛ ጭማሪ ሲያደርጉ ታይቶ እንደማይታወቅ የሚናገሩት ነዋሪና ነጋዴዎቹ፣ የበለጠ አዘኔታና አስተዋይነት ሊኖራት የሚገባት ቤተ ክህነት ይኼንን ማድረጓ ተገቢ ስላልሆነ፣ የበላይ አባቶች በጉዳዩ ላይ ትኩረት ሰጥተው ማስተካከያ እንዲደረግላቸው ጠይቀዋል፡፡ነዋሪዎቹና ነጋዴዎቹ ባነሱት ቅሬታ ላይ ሪፖርተር ያነጋገሯቸው የኢትዮጵያ ኦርቶዶክስ ተዋህዶ ቤተ ክርስቲያን ቤተ ክህነት ዋና ሥራ አስኪያጅ አቡነ ዴዎስቆሮስ ቤተ ክህነት ከሕንፃዎቿና ከምዕመናኖቿ ከምታገኘው ገቢ ውጪ ሌላ የላትም ብለዋል፡፡ በሕንፃዎቿ ላይ  በንግድም ሆነ በነዋሪነት ያሉ ሰዎችን የሚያስከፋ ሥራ እንዳልፈጸመችም ገልጸዋል፡፡ላለፉት ስምንት ዓመታት በተደረገ ጥናት ከመንግሥት ቤቶች፣ ከሪል ስቴቶችና ከግል ቤቶች በታች የሆነ ኪራይ ጭማሪ መደረጉንም አክለዋል፡፡በደርግ ዘመን ቤተ ክህነት 500,000 ብር በጀት ሲሰጣት የነበረችው ቤተ ክህነት፣ ኢሕአዴግ አገሪቱን ከተቆጣጠረ በኋላ ተወርሰው የነበሩ ሕንፃዎችን በመመለሱ ገዳማት፣ የአብነት ትምህርት ቤቶች፣ ኮሌጆች፣ ከ500,000 በላይ ካህናት የሚተዳደሩትና ደመወዝ የሚከፈላቸው ከሕንፃዎቹ በሚገኝ ገቢ መሆኑን ዋና ሥራ አስኪያጁ ተናግረው፣ በአማካሪዎች የተደገፈ ለስምንት ዓመታት በተደረገ ጥናት የተደረገ ጭማሪ በመሆኑ የተጋነነ አለመሆኑን ገልጸዋል፡፡የወቅቱን ገበያና ችግሮችን ከግምት ውስጥ በማስገባት ጥናቱ መካሄዱን የገለጹት አቡነ ዴዎስቆሮስ፣ ነጋዴዎቹ ከቤተ ክህነት በ2,000 ብር ተከራይተው 30,000 ብርና 40,000 ብር አከራይተው እንደሚጠቀሙ እንደታወቀም ገልጸዋል፡፡ ነገር ግን ቤተ ክህነት ይኼንን ሁሉ አለመቃወሟን አክለዋል፡፡ ቤተ ክህነት በሥሯ ያሉትን ከላይ የተጠቀሱትን ለመርዳትና በመፈራረስ ላይ የሚገኙ ጥንታዊ አብያተ ክርስቲያናትን ለማደሻ እንጂ፣ ለትርፍ እንዳልሆነ ተናግረዋል፡፡ እነዚህ ሰዎችም ቢሆኑ (ተካራዮቹ) ልጆቿ በመሆናቸው እነሱን የሚጎዳ ነገር ቤተ ክህነት  እንደማትሠራ ገልጸው፣ ጥናቱ በቤተ ክህነት አስተዳደር ጉባዔና በቤቶችና ሕንፃዎች ልማት አስተዳደር ታይቶ ውሳኔ ላይ የተደረሰ በመሆኑ፣ ማንንም ለመጉዳት የተደረገ ጭማሪ አለመሆኑን አስረድተዋል፡፡ ተከራዮቹን እያሳመኑና እንደተጎዱ በማስመሰል  ቅስቀሳ የሚያደርጉት፣ በሥነ ምግባር ጉድለት የተባረሩና ቤተ ክህነት ሙስናን ለማስወገድ ጠንክራ እየሠራች መሆኗ የማይመቻቸው ሠራተኞች እንደሆኑ አክለዋል፡፡    